Foredraget handler først og fremmest om nordjysk arkæologi og historie, men Erik Johansen vil også komme ind på, hvordan man kan lave en tv-serie om nordjysk kulturhistorie - hvilke overvejelser der ligger bag udsendelserne, og hvilke prioriteringer, der styrer hele processen. Tv-serien 1000 år i Nordjylland er en lyslevende personlig fortælling om, hvordan nutidens Nordjylland blev til. I 12 tv-afsnit fik man en sammenhængende og fremadskridende beretning om en spændende del af Danmark - fra forhistorisk tid og frem til vore dage. Arkæologen Erik Johansen tog seerne i hånden og guidede dem - engageret og vidende - rundt til landskaber, byer, klostre, borge, herregårde og farvande, hvor vigtige begivenheder har været med til at forme Nordjyllands historie. Han besøgte hver gang tre forskellige steder i Nordjylland og mødte undervejs lokale eksperter, der var med til at fortælle de gode historier.

Opsummering:
Tv-serien '1000 år i Nordjylland', der har kørt på TV2Nord, er udgangspunktet, når magister i arkæologi, Erik Johansen, holder foredrag på Lindholm Høje Museet.